CELEX: 32020R0855
Language: bg
Date: 2020-05-07 00:00:00
Title: Делегиран регламент (ЕС) 2020/855 на Комисията от 7 май 2020 година за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета чрез добавяне на Бахамските острови, Барбадос, Ботсуана, Камбоджа, Гана, Ямайка, Мавриций, Монголия, Мианмар/Бирма, Никарагуа, Панама и Зимбабве в таблицата под точка I от приложението и заличаване от тази таблица на Босна и Херцеговина, Етиопия, Гвиана, Лаоската народнодемократична република, Шри Ланка и Тунис (текст от значение за ЕИП)

19.6.2020   
               
               
                  BG
               
               
                  Официален вестник на Европейския съюз
               
               
                  L 195/1
               
            
         ДЕЛЕГИРАН РЕГЛАМЕНТ (ЕС) 2020/855 НА КОМИСИЯТА
         от 7 май 2020 година
         за изменение на Делегиран регламент (ЕС) 2016/1675 за допълване на Директива (ЕС) 2015/849 на Европейския парламент и на Съвета чрез добавяне на Бахамските острови, Барбадос, Ботсуана, Камбоджа, Гана, Ямайка, Мавриций, Монголия, Мианмар/Бирма, Никарагуа, Панама и Зимбабве в таблицата под точка I от приложението и заличаване от тази таблица на Босна и Херцеговина, Етиопия, Гвиана, Лаоската народнодемократична република, Шри Ланка и Тунис
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (1), и по-специално член 9, параграф 2 от нея,
         като има предвид, че:
         
                     (1)
                  
                  
                     Съюзът трябва ефективно да защитава целостта и подходящото функциониране на своята финансова система и на вътрешния пазар от изпирането на пари и финансирането на тероризма. Поради това Директива (ЕС) 2015/849 предвижда, че Комисията следва да идентифицира държавите със стратегически слабости в националната си уредба за борба с изпирането на пари и финансирането на тероризма, които представляват съществена заплаха за финансовата система на Съюза.
                  
               
                     (2)
                  
                  
                     Делегиран регламент (ЕС) 2016/1675 на Комисията (2) идентифицира високорискови трети държави със стратегически слабости. Посоченият регламент следва в подходящи моменти да бъде преразглеждан с оглед на постигнатия от тези високорискови трети държави напредък в отстраняването на стратегическите слабости в тяхната уредба за борба с изпирането на пари и финансирането на тероризма. Комисията следва да взима предвид в оценките си новата информация от международни организации и органи за стандартизация, като например документите, публикувани от Специалната група за финансови действия (FATF). Въз основа на тази информация Комисията следва също така да идентифицира други държави, които имат стратегически слабости в националната си уредба за борба с изпирането на пари и финансирането на тероризма.
                  
               
                     (3)
                  
                  
                     Следователно, като се вземат под внимание високата степен на интеграция на международната финансова система, тясната връзка между пазарните субекти, високият обем на трансграничните сделки от или към Съюза, както и степента на отвореност на пазара, се смята, че всяка заплаха за международната финансова система, свързана с изпирането на пари и финансирането на тероризма, представлява заплаха и за финансовата система на Съюза.
                  
               
                     (4)
                  
                  
                     Поради това е възлово да се взима предвид съответната дейност на международно равнище, по-специално на FATF, за идентифициране на такива държави. За съхраняването на целостта на световната финансова система е от изключително значение Съюзът надлежно да проучва на съюзно равнище държавите, за които в рамките на FATF е било установено, че уредбата им за борба с изпирането на пари и финансирането на тероризма съдържа стратегически слабости. В съответствие с критериите, определени в Директива (ЕС) 2015/849, Комисията взе предвид най-новата налична информация, по-специално последните публични изявления на FATF, документите на FATF „Improving Global AML/CFT Compliance: On-going Process“ [„Засилване на водената в света борба с изпирането на пари и финансирането на тероризма: непрекъснат процес“] и докладите на Групата за преглед на международното сътрудничество, изготвени за FATF, по отношение на рисковете, произтичащи от отделни трети държави, в съответствие с член 9, параграф 4 от Директива (ЕС) 2015/849.
                  
               
                     (5)
                  
                  
                     Приема се, че риск за вътрешния пазар крие всяка трета държава, определена от FATF като криеща риск за международната финансова система. Презумпцията се отнася до всяка държава, публично посочена в документите на FATF „Public Statement“ [„Публично изявление“] и „Improving Global AML/CFT Compliance: On-going Process“.
                  
               
                     (6)
                  
                  
                     За целите на собствената си оценка и изводи Комисията проучи наличната информация от FATF и по целесъобразност — други източници. В резултат на оценката, анализът на Комисията потвърди съответните стратегически слабости, описани в съображения 8—19.
                  
               
                     (7)
                  
                  
                     През октомври 2018 г. FATF определи Бахамските острови като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Бахамските острови разработиха с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Бахамските острови предприеха стъпки за подобряване на националната си уредба за борба с изпирането на пари и финансирането на тероризма; от своя страна, през февруари 2020 г. FATF направи първоначален извод, че Бахамските острови са изпълнили значителна част от плана си за действие и че е необходимо да се извърши оценка на място, за да се провери дали реформите в областта на борбата с изпирането на пари и финансирането на тероризма са започнали и продължават да се провеждат, както и дали е налице необходимият политически ангажимент за продължаване на процеса по изпълнението им. FATF все още не е извършил такава оценка, за да потвърди първоначалния си извод. Следователно Комисията не разполага с информация, която да ѝ позволи на този етап да потвърди, че стратегическите слабости в тези области са действително отстранени. Бъдещата оценка ще обхване следните области: 1) разработване, с оглед на международното сътрудничество, на мащабна система за електронно управление на заведените дела; 2) доказване наличието на надзор, с отчитане на рисковите фактори, върху небанковите финансови институции; 3) осигуряване на своевременен достъп до подходяща, точна и актуална основна информация и информация за действителните собственици; 4) повишаване на качеството на продуктите на звеното за финансово разузнаване, предназначени да подпомагат правоприлагащите органи при разследванията на изпиране на пари/финансиране на тероризма, особено комплексните разследвания на изпиране на пари/финансиране на тероризма и разследванията на самостоятелно изпиране на пари; 5) доказване, че органите разследват и преследват всички видове изпиране на пари, в т.ч. комплексните случаи на изпиране на пари, самостоятелното изпиране на пари и случаите на облаги от извършени в чужбина престъпления; 6) доказване, че процедури по конфискация се откриват и приключват за всички видове случаи на изпиране на пари; и 7) отстраняване на пропуските в нормативната уредба на целевите финансови санкции за финансиране на тероризма и на разпространението на оръжия за масово поразяване, както и доказване, че санкциите се прилагат. Въз основа на това Бахамските острови следва да се считат по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (8)
                  
                  
                     През февруари 2020 г. FATF определи Барбадос като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Барбадос разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на ефективен надзор, с отчитане на рисковите фактори, върху финансовите институции и определените нефинансови дружества и професии (ОНДП); 2) слабости при мерките за предотвратяването на престъпни злоупотреби с юридически лица и договорености с правен характер, както и във връзка със своевременното осигуряване на точна и актуална основна информация и информация за действителните собственици; 3) слабости при капацитета на звеното за финансово разузнаване (ЗФР) да предоставя финансова информация, предназначена да подпомага правоприлагащите органи при разследванията на изпиране на пари или финансиране на тероризма; 4) слабости при разследването и преследването на изпирането на пари: тези действия не съответстват на рисковия профил на страната и на натрупаните за разглеждане съдебни дела; 5) слабости при действията по конфискуване за изпиране на пари, в т.ч. искана от чуждестранните партньори минимална помощ. Въз основа на това Барбадос следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (9)
                  
                  
                     През октомври 2018 г. FATF определи Ботсуана като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Ботсуана разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) слабости при оценката на рисковете, свързани с юридическите лица, договореностите с правен характер и организациите с нестопанска цел; 2) неприлагане на наръчниците за надзор, с отчитане на рисковите фактори, във връзка с борбата с изпирането на пари и финансирането на тероризма; 3) незадоволителен анализ и разпространение на събраните от финансовото разузнаване сведения от страна на ЗФР; 4) слабости в прилагането на стратегията за борба с финансирането на тероризма и недостатъчен капацитет на правоприлагащите органи във връзка с разследванията за финансиране на тероризма; 5) неспособност да се осигури своевременно налагане на целеви имуществени санкции за финансиране на тероризма и на разпространението на оръжия за масово поразяване; както и 6) слабости в прилагането на отчитащ рисковите фактори подход за наблюдение на организациите с нестопанска цел. Въз основа на това Ботсуана следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (10)
                  
                  
                     През февруари 2019 г. FATF определи Камбоджа като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Камбоджа разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на широко правно основание за правна взаимопомощ и на съответна обученост на правоприлагащите органи; 2) неприлагане на надзор, с отчитане на рисковите фактори, на сектора на недвижимите имоти и казината; 3) неприлагане на надзор, с отчитане на рисковите фактори, на банките, в т.ч. чрез бързи, съизмерими и възпиращи правоприлагащи действия — според случая; 4) слабости при съблюдаването, що се отнася до определени технически аспекти, на законодателството в областта на борбата с изпирането на пари и финансирането на тероризма; 5) незадоволително проучване на получените сведения за съмнителни трансакции и предоставяне на данните на правоприлагащите органи; 6) незадоволителни резултати от разследванията и наказателните преследвания за изпиране на пари; 7) незадоволителни резултати във връзка със замразяването и конфискуването на облагите от престъпна дейност, на средствата, с които е извършено престъплението, и на имущество с еквивалентна стойност; 8) липса на нормативна уредба и налагане на целевите финансови санкции на ООН за разпространяване на оръжия за масово поразяване, както и незадоволително разбиране на проблематиката с избягването на санкциите. Въз основа на това Камбоджа следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (11)
                  
                  
                     През октомври 2018 г. FATF определи Гана като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Гана разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) неприлагане на мащабна национална политика в областта на борбата с изпирането на пари и финансирането на тероризма въз основа на рисковете, установени в националната оценка на риска, в т.ч. мерки за ограничаване на рисковете при юридическите лица от изпиране на пари/финансиране на тероризма; 2) недостатъци в надзора, с отчитане на рисковите фактори, в т.ч. недостатъчен капацитет на регулаторните органи и недостатъчна осведоменост на частния сектор; 3) незадоволително осигуряване на своевременен достъп до подходяща, точна и актуална основна информация и информация за действителните собственици; 4) недостатъци по отношение на необходимостта дейността на ЗФР да се фокусира върху рисковете, установени в националната оценка на риска, и на адекватното ресурсно осигуряване на ЗФР; както и 5) недостатъци при прилагането на отчитащ рисковите фактори подход за мониторинг на организациите с нестопанска цел. Въз основа на това Гана следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (12)
                  
                  
                     През февруари 2020 г. FATF определи Ямайка като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Ямайка разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на задълбочено разбиране на риска, свързан с изпирането на пари/финансирането на тероризма; 2) уредбата за борба с изпирането на пари и финансирането на тероризма не включва всички финансови институции и ОНДП; в някои сектори не е осигурен подходящ надзор, при който се отчитат рисковите фактори; 3) липса на подходящи мерки за предотвратяването на престъпни злоупотреби с юридически лица и договорености с правен характер, както и за своевременното осигуряване на точна и актуална основна информация и информация за действителните собственици; 4) липса на подходящи мерки за увеличаване използването на финансова информация и за умножаване на разследванията и наказателните преследвания за изпиране на пари, в съответствие с рисковия профил на държавата; 5) липса на доказателства за незабавно налагане на целеви финансови санкции за финансиране на тероризма; както и 6) слабости при прилагането на подход, с отчитане на рисковите фактори, за надзор на организациите с нестопанска цел, за да се предотвратяват злоупотребите с цел финансиране на тероризма. Въз основа на това Ямайка следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (13)
                  
                  
                     През февруари 2020 г. FATF определи Мавриций като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Мавриций разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) незадоволителни доказателства за това, че надзорните органи на сектора за световен бизнес и ОНДП извършват надзор, при който се отчитат рисковите фактори; 2) неосигуряване на своевременен достъп на компетентните органи до точна основна информация и информация за действителните собственици; 3) липса на доказателства, че правоприлагащите органи разполагат с капацитет да разследват изпирането на пари, в т.ч. да провеждат успоредни финансови разследвания и да разследват комплексни случаи; 4) неприлагане на подход, с отчитане на рисковите фактори, за надзор на организациите с нестопанска цел, за да се предотвратяват злоупотребите с цел финансиране на тероризма; както и 5) липса на доказателства за подходящо налагане на целеви финансови санкции чрез осведомителни и надзорни мерки. Въз основа на това Мавриций следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (14)
                  
                  
                     През октомври 2019 г. FATF определи Монголия като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Монголия разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Макар Монголия да предприе стъпки за подобряване на уредбата си за борба с изпирането на пари и финансирането на тероризма, непреодолените слабости включват: 1) недостатъчно разбиране на риска, свързан с изпирането на пари/финансирането на тероризма, от страна на органите за надзор на ОНДП, както и незадоволително прилагане на подход, с отчитане на рисковите фактори, за надзор по-специално на търговците на благородни метали и скъпоценни камъни; 2) необходимост от доказване на повече разследвания и наказателни преследвания за различни видове дейности по изпиране на пари, в съответствие с установените рискове; както и 3) незадоволително проследяване на спазването от страна на финансовите институции и ОНДП на задълженията им във връзка с целевите финансови санкции за финансиране на разпространението на оръжия за масово поразяване, както и незадоволително налагане на съизмерими и възпиращи санкции. Въз основа на това Монголия следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (15)
                  
                  
                     През февруари 2020 г. FATF определи Мианмар/Бирма като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Мианмар/Бирма разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на доказателства за по-добро разбиране на съществуващите във възлови области рискове от изпиране на пари; 2) неспособност да се осигури: i) достатъчно ресурс на надзорния орган на ОНДП; ii) отчитане на рисковите фактори при проверките на място и от разстояние; както и iii) регистриране и контролиране на предоставящите услуги „hundi“; 3) липса на доказателства за това, че правоприлагащите органи по-ефективно използват финансовото разузнаване при разследвания, както и недостатъчен оперативен анализ и разпространение на констатациите от страна на ЗФР; 4) необходимост да се осигури съдебно разследване/преследване на изпирането на пари, в съответствие с рисковете; 5) липса на доказателства за разследване, с помощта на международно сътрудничество, на трансграничното изпиране на пари; 6) липса на доказателства за увеличаване на случаите на замразяване/изземване и конфискуване на облагите от престъпна дейност, на средствата, с които е извършено престъплението, и/или на имущество с еквивалентна стойност; 7) слабости при управлението на иззетите активи за запазване на стойността на иззетите стоки до конфискуването им; както и 8) незадоволително доказване на налагането на целеви финансови санкции за финансиране на разпространението на оръжия за масово поразяване, в т.ч. обучения по проблематиката, свързана с избягването на санкциите. Въз основа на това Мианмар/Бирма следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (16)
                  
                  
                     През февруари 2020 г. FATF определи Никарагуа като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Никарагуа разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на задълбочено разбиране на риска, свързан с изпирането на пари/финансирането на тероризма; 2) липса на проактивно търсене на международно сътрудничество в подкрепа на разследванията на случаи на изпиране на пари, по-специално с цел идентифициране и проследяване на активите с оглед на тяхното конфискуване и репатриране; 3) неефективен надзор с отчитане на рисковите фактори; 4) липса на подходящи мерки за предотвратяването на престъпни злоупотреби с юридически лица и договорености с правен характер, както и неспособност за своевременно осигуряване на точна и актуална основна информация и информация за действителните собственици. Въз основа на това Никарагуа следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (17)
                  
                  
                     През юни 2019 г. FATF определи Панама като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Панама разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) ограничено разбиране на риска, свързан с изпирането на пари/финансирането на тероризма на държавно равнище и в отделни сектори, и съответни недостатъци при предоставянето на съответните констатации в подкрепа на разработването на държавна политика за ограничаване на установените рискове; 2) слабости по отношение на проактивното идентифициране на нелицензираните доставчици на услуги по парични преводи, на прилагането на подход, с отчитане на рисковите фактори, за надзор на ОНДП, както и на налагането на ефективни, съизмерими и възпиращи санкции за нарушения при борбата с изпирането на пари и финансирането на тероризма; 3) липса на подходящо проверяване и актуализиране на информацията за действителните собственици от страна на задължените субекти, липса на ефективен механизъм за наблюдение на дейността на офшорните дружества, недостатъци при оценяването на съществуващите рискове от злоупотреба с юридически лица и договорености с правен характер с цел да се разработят и прилагат специални мерки за предотвратяване на злоупотребите с номинални акционери и директори; както и незадоволително осигуряване на своевременен достъп до подходяща и точна информация за действителните собственици; както и 4) неефективно използване на продуктите на ЗФР при разследванията за изпиране на пари, незадоволителен капацитет за разследване и наказателно преследване на изпирането на пари, в т.ч. извършени в чужбина данъчни престъпления, и за осигуряване на конструктивно и своевременно международно сътрудничество във връзка с такива престъпления, както и незадоволително внимание върху разследванията на изпиране на пари в сферите с висок риск, посочени в националния доклад за оценка на риска и в доклада за взаимна оценка. Въз основа на това Панама следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (18)
                  
                  
                     През октомври 2019 г. FATF определи Зимбабве като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които Зимбабве разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) недостатъчно разбиране сред съответните заинтересовани страни на основните рискове, свързани с изпирането на пари/финансирането на тероризма, и неприлагане, с оглед на установените рискове, на националната политика за борба с изпирането на пари и финансирането на тероризма; 2) неприлагане на надзор, с отчитане на рисковите фактори, на финансовите институции и ОНДП, в т.ч. недостатъчно изграждане на капацитет на надзорните органи; 3) липса на подходящи мерки за ограничаване на риска при финансовите институции и ОНДП чрез налагането, при нарушения, на съизмерими и възпиращи санкции; 4) недостатъци в нормативната уредба и механизма за събиране и поддържане на точна и актуална информация за действителните собственици при юридическите лица и договорености с правен характер, както и недостатъци в осигуряването на своевременен достъп на компетентните органи; както и 5) недостатъци в нормативната уредба и налагането на целеви финансови санкции за финансиране на разпространението на оръжия за масово поразяване и финансиране на тероризма. Въз основа на това Зимбабве следва да се счита по член 9 от Директива (ЕС) 2015/849 за държава със стратегически слабости в националната си уредба за борба с изпирането на пари и финансирането на тероризма.
                  
               
                     (19)
                  
                  
                     В оценката на Комисията се стигна до заключението, че, въз основа на най-актуалната съответна информация, Бахамските острови, Барбадос, Ботсуана, Камбоджа, Гана, Ямайка, Мавриций, Монголия, Мианмар/Бирма, Никарагуа, Панама и Зимбабве следва да бъдат разглеждани като трети държави със стратегически слабости в националната си уредба за борба с изпирането на пари и финансирането на тероризма, които слабости представляват, според критериите по член 9 от Директива (ЕС) 2015/849, съществена заплаха за финансовата система на Съюза. Отбелязва се, че тези държави поеха писмени политически ангажименти на високо равнище за преодоляване на установените недостатъци и разработиха с FATF планове за действие.
                  
               
                     (20)
                  
                  
                     Отбелязва се също така, че FATF определи Уганда като юрисдикция със стратегически слабости в националната си уредба за борба с изпирането на пари и финансирането на тероризма, за преодоляването на които през февруари 2020 г. Уганда разработи с FATF план за действие. Комисията анализира най-актуалната информация относно тези слабости, получена от FATF в тази връзка, както и друга информация от значение. Слабостите включват: 1) липса на национална стратегия за борба с изпирането на пари и финансирането на тероризма; 2) недостатъци при търсенето на международно сътрудничество в съответствие с рисковия профил на държавата; 3) липса на разработване и прилагане на надзор, с отчитане на рисковите фактори, на финансовите институции и ОНДП; 4) слабости при осигуряването на своевременен достъп на компетентните органи до точна основна информация и информация за действителните собственици при юридическите лица; 5) незадоволителни доказателства за това, че правоприлагащите и съдебните органи разглеждат престъпленията по изпиране на пари в съответствие с установените рискове; 6) липса на разработване и прилагане на политики и процедури за идентифициране, проследяване, изземване и конфискуване на облагите от престъпна дейност и на средствата, с които е извършено престъплението; 7) липса на доказателства, че правоприлагащите органи разследват и преследват финансирането на тероризма по начин, съизмерим с рисковия профил на Уганда по отношение на финансирането на тероризма; 8) технически недостатъци в нормативната уредба във връзка с налагането на целеви финансови санкции за финансиране на разпространението на оръжия за масово поразяване и недостатъци при прилагането на подход, с отчитане на рисковите фактори, за надзор на организациите с нестопанска цел, за да се предотвратяват злоупотребите с цел финансиране на тероризма. Уганда също така пое писмен политически ангажимент на високо равнище за преодоляване на установените слабости и разработи с FATF план за действие. Уганда вече е включена в Делегиран регламент (ЕС) 2016/1675. Поради това статусът на Уганда и понастоящем прилаганите спрямо тази държава мерки следва да се запазят.
                  
               
                     (21)
                  
                  
                     От основно значение, с оглед на актуализирането на приложението към Делегиран регламент (ЕС) 2016/1675, е Комисията неотклонно да следи ситуацията в третите държави и да оценява развитието на тяхната правна и институционална уредба, правомощията и процедурите на компетентните органи и ефективността на уредбата им в областта на борбата с изпирането на пари и финансирането на тероризма.
                  
               
                     (22)
                  
                  
                     В изпълнение на изискванията на Директива (ЕС) 2015/849 Комисията оцени напредъка в преодоляването на стратегическите слабости на посочените в приложението към Регламент (ЕС) 2016/1675 държави, които от юли 2016 г. FATF извади от списъка си. Комисията приключи оценката на напредъка, постигнат от Босна и Херцеговина, Етиопия, Гвиана, Лаоската народнодемократична република, Шри Ланка и Тунис.
                  
               
                     (23)
                  
                  
                     FATF приветства значителния напредък, който Босна и Херцеговина, Етиопия, Гвиана, Лаоската народнодемократична република, Шри Ланка и Тунис са постигнали в подобряването на уредбата си за борба с изпирането на пари и финансирането на тероризма, и отбеляза, че тези държави са създали правната и регулаторна уредба в изпълнение на ангажиментите в плановете си за действие във връзка с установените от FATF стратегически слабости. Следователно тези държави вече не са обект на мониторинг от страна на FATF в рамките на текущото наблюдаване на водената в света борба с изпирането на пари и финансирането на тероризма. Тези държави ще продължат да работят с регионалните органи от типа на FATF за продължаващо подобряване на националната си уредба за борба с изпирането на пари и финансирането на тероризма.
                  
               
                     (24)
                  
                  
                     Комисията анализира информацията за напредъка в преодоляването на стратегическите слабости при тези трети държави.
                  
               
                     (25)
                  
                  
                     В оценката на Комисията се стигна до заключението, че, въз основа на наличната информация, на този етап Босна и Херцеговина и Гвиана нямат стратегически слабости в националната си уредба за борба с изпирането на пари и финансирането на тероризма. Тези държави наскоро предприеха редица мерки, за да укрепят нормативните си уредби за борба с изпирането на пари и финансирането на тероризма; Комисията, от своя страна, ще продължи да следи за ефективното прилагане на тези мерки. Комисията ще направи оценка на тези държави при появата на нови източници на информация. Следователно не следва да се счита, че Босна и Гвиана имат стратегически слабости в националната си уредба за борба с изпирането на пари и финансирането на тероризма.
                  
               
                     (26)
                  
                  
                     В оценката на Комисията също така се стигна до заключението, че въз основа на наличната информация, в нормативната уредба на Тунис за борба с изпирането на пари и финансирането на тероризма вече няма стратегически слабости. Тунис засили ефективността на уредбата си за борба с изпирането на пари и финансирането на тероризма и преодоля съответните технически слабости в изпълнение на поетите от страната в плана за действие ангажименти във връзка с установените от FATF стратегически слабости. Тези мерки са достатъчно обстойни и отговарят на необходимите изисквания, за да се счита, че установените стратегически недостатъци по член 9 от Директива (ЕС) 2015/849 са отстранени.
                  
               
                     (27)
                  
                  
                     В оценката на Комисията също така се стигна до заключението, че Етиопия, Лаоската народнодемократична република и Шри Ланка са въвели мерки за преодоляване на установените от FATF стратегически слабости и такива вече не са налице. В резултат на предприетите мерки за изпълнение на договорения с FATF план за действие, тези държави вече не представляват заплаха от изпиране на пари и финансиране на тероризма за международната финансова система.Предвид отчетения съгласно преработената методика ефект от тези мерки за финансовата система на Съюза, Комисията счита, че тези държави вече не представляват съществена заплаха за финансовата система на Съюза. Следователно на този етап не следва да се счита, че Етиопия, Лаоската народнодемократична република и Шри Ланка имат стратегически слабости в националната си уредба за борба с изпирането на пари и финансирането на тероризма.
                  
               
                     (28)
                  
                  
                     Комисията е решена да предостави, когато е целесъобразно, техническа помощ на третите държави, включени в приложението към Делегиран регламент (ЕС) 2016/1675, с цел да ги подпомогне при отстраняването на установените стратегически слабости.
                  
               
                     (29)
                  
                  
                     Като се вземе предвид изключително извънредната и непредвидима ситуация, произтичаща от пандемията на COVID-19, която оказва въздействие в световен мащаб и е много вероятно да затрудни обичайното функциониране както на стопанските субекти, така и на компетентните органи, датата на прилагане на член 2 по отношение на добавянето на трети държави следва да бъде определена по начин, осигуряващ достатъчно време за ефективното му прилагане при тези обстоятелства. Поради това датата на прилагане на член 2 от настоящия регламент следва по изключение да бъде по-късно от датата на влизането му в сила.
                     За третите държави, които следва да бъдат заличени от списъка, не възникват никакви съществени проблеми във връзка с прилагането. Поради това е основателно без ненужно забавяне да се предвиди заличаване от списъка.
                  
               
                     (30)
                  
                  
                     Поради това Делегиран регламент (ЕС) 2016/1675 следва да бъде съответно изменен,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В приложението към Делегиран регламент (ЕС) 2016/1675, в таблицата под точка „I. Високорискови трети държави, които са поели писмен политически ангажимент на високо равнище за преодоляване на установените слабости и са разработили план за действие с FATF“ се заличават следните редове:
            
                        „2
                     
                     
                        Босна и Херцеговина
                     
                  
                        3
                     
                     
                        Гвиана
                     
                  
                        5
                     
                     
                        Лаоска народнодемократична република
                     
                  
                        10
                     
                     
                        Етиопия
                     
                  
                        11
                     
                     
                        Шри Ланка
                     
                  
                        13
                     
                     
                        Тунис“
                     
                  
         
            Член 2
            В приложението към Делегиран регламент (ЕС) 2016/1675, таблицата под точка „I. Високорискови трети държави, които са поели писмен политически ангажимент на високо равнище за преодоляване на установените слабости и са разработили план за действие с FATF“ се заменя със следното:
            
               
                           „№
                        
                        
                           Високорискова трета държава
                        
                     
                           1
                        
                        
                           Афганистан
                        
                     
                           2
                        
                        
                           Бахамски острови
                        
                     
                           3
                        
                        
                           Барбадос
                        
                     
                           4
                        
                        
                           Ботсуана
                        
                     
                           5
                        
                        
                           Камбоджа
                        
                     
                           6
                        
                        
                           Гана
                        
                     
                           7
                        
                        
                           Ирак
                        
                     
                           8
                        
                        
                           Ямайка
                        
                     
                           9
                        
                        
                           Мавриций
                        
                     
                           10
                        
                        
                           Монголия
                        
                     
                           11
                        
                        
                           Мианмар/Бирма
                        
                     
                           12
                        
                        
                           Никарагуа
                        
                     
                           13
                        
                        
                           Пакистан
                        
                     
                           14
                        
                        
                           Панама
                        
                     
                           15
                        
                        
                           Сирия
                        
                     
                           16
                        
                        
                           Тринидад и Тобаго
                        
                     
                           17
                        
                        
                           Уганда
                        
                     
                           18
                        
                        
                           Вануату
                        
                     
                           19
                        
                        
                           Йемен
                        
                     
                           20
                        
                        
                           Зимбабве“
                        
                     
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
            Член 2 обаче се прилага от 1 октомври 2020 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 7 май 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 141, 5.6.2015 г., стр. 73.
         
            (2)  Делегиран регламент (ЕС) 2016/1675 на Комисията от 14 юли 2016 г. за допълване на Директива (ЕС) 2015/849 на Европейския парламент и на Съвета чрез идентифициране на високорискови трети държави със стратегически слабости (ОВ L 254, 20.9.2016 г., стр. 1).